Document ID: 32014D0847

KOMISIJOS ĮGYVENDINIMO SPRENDIMAS
2014 m. lapkričio 26 d.
kuriuo iš dalies keičiamas Sprendimas 90/176/Euratomas, EEB, kuriuo Prancūzijai leidžiama neatsižvelgti į tam tikrų kategorijų sandorius ir naudoti tam tikrus apytikrius apskaičiavimus PVM nuosavų išteklių bazei apskaičiuoti
(pranešta dokumentu Nr. C(2014) 8928)
(Tekstas autentiškas tik prancūzų kalba)
(2014/847/ES, Euratomas)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į Europos atominės energijos bendrijos steigimo sutartį,
atsižvelgdama į 1989 m. gegužės 29 d. Tarybos reglamentą (EEB, Euratomas) Nr. 1553/89 dėl galutinių vienodų nuosavų išteklių, kaupiamų iš pridėtinės vertės mokesčio, surinkimo priemonių (1), ypač į jo 6 straipsnio 3 dalies antrą įtrauką,
kadangi:
(1)
pagal Tarybos direktyvos 2006/112/EB (2) 371 straipsnį Prancūzija gali ir toliau neapmokestinti tos direktyvos X priedo B dalyje nurodytų sandorių, jeigu ji tokių sandorių neapmokestino 1978 m. sausio 1 d.; į šiuos sandorius būtina atsižvelgti nustatant nuosavų išteklių iš PVM bazę;
(2)
2014 m. balandžio 30 d. atsakyme į Komisijos 2014 m. vasario 26 d. raštą dėl PVM nuosavų išteklių patikrinimų supaprastinimo (3) Prancūzija paprašė Komisijos leisti apskaičiuojant Direktyvos 2006/112/EB X priedo B dalies 2 ir 10 punktuose nurodytų sandorių 2014-2020 finansinių metų PVM nuosavų išteklių bazę naudoti tarpinės bazės fiksuotą procentinę dalį. Prancūzija parodė, kad praeityje procentinė dalis laikui bėgant išlikdavo stabili. Todėl Prancūzijai pagal Komisijos atsiųstą raštą turėtų būti leista apskaičiuojant PVM nuosavų išteklių bazę naudoti fiksuotą procentinę dalį;
(3)
siekiant skaidrumo ir teisinio tikrumo, tikslinga nustatyti leidimo taikymo trukmę;
(4)
todėl tikslinga atitinkamai iš dalies pakeisti Komisijos sprendimą 90/176/Euratomas, EEB (4),
PRIĖMĖ ŠĮ SPRENDIMĄ:
1 straipsnis
Į Sprendimą 90/176/Euratomas, EEB įterpiami 2a ir 2b straipsniai:
„2a straipsnis
Nukrypstant nuo šio sprendimo 2 straipsnio 2 dalies, apskaičiuojant Tarybos direktyvos 2006/112/EB (5) X priedo B dalies 2 punkte nurodytų sandorių (laisvosios profesijos) PVM nuosavų išteklių bazę nuo 2014 m. sausio 1 d. iki 2020 m. gruodžio 31 d. Prancūzijai leidžiama naudoti 0,004 % tarpinę bazę.
2b straipsnis
Nukrypstant nuo šio sprendimo 2 straipsnio 4 dalies, apskaičiuojant Direktyvos 2006/112/EB X priedo B dalies 10 punkte nurodytų sandorių (keleivių vežimas) PVM nuosavų išteklių bazę nuo 2014 m. sausio 1 d. iki 2020 m. gruodžio 31 d. Prancūzijai leidžiama naudoti 0,11 % tarpinę bazę.
2 straipsnis
Šis sprendimas skirtas Prancūzijos Respublikai.
Priimta Briuselyje 2014 m. lapkričio 26 d.

Labels: 2
8
3
9
18
15